**Matasunta** ou **Matasuenda** (en gótico: Mat(h)aswinþa, en latín: *Mathesuentha* ou *Matesuentha*; en grego: Ματασουνθα; en italiano Matasunta), nada no 518 e finada no 551 en Rávena, é filla de Eutarico e Amalasunta, e irmá de Atalarico. Teodorico o Grande (rei dos godos) e Audofleda (irmá de Clodoveo I, rei dos francos) foron os pais da súa nai, polo que é parte da liñaxe dos Amalos e da dinastía dos francos.

Traxectoria
-----------

### Primeiro casamento

Polo 536, casou con Vitixes, novo rei dos ostrogodos, mediante un matrimonio forzado porque Vitixes non era dunha liñaxe relevante e a princesa era reticente a casar con alguén de nivel inferior ó dela. Así e todo, Procopio de Cesarea afirma que, deste xeito, Vitixes lexitimaba a súa posición como rei pois tralo asasinato da súa nai Amalasunta, ela era a única persoa da dinastía Amala. O panexírico deste matrimonio (no 536) foi realizado por Casiodoro, prefecto do pretorio, e conservouse. Trátase dunha fórmula retórica romana que describe a dinastía gótica baixo unha visión romana favorable.

Durante a Guerra gótica de Italia, cando estando en Rávena, a cidade foi atacada polo exército bizantino no 538, planeou entrega-la cidade ás tropas sitiadoras baixo o mando do xeneral Xoán. No 539-540 algúns almacéns de gran foron destruídos e, tamén, se sospeitou que ela fora a instigadora dos lumes. Finalmente, no 540, seu esposo Vitixes foi derrotado polo xeneral bizantino Belisario e este capturou a Vitixes e Matasunta e levounos a Constantinopla, onde Vitixes morreu sen descendencia.

### Segundo casamento

Trala morte deste, Matasunta casou en 550 con Xermano Xustino, un xeneral e patricio curmán do emperador bizantino co que tivo un fillo, Xermanus, nado logo da morte de seu pai, a finais do 550 ou principios do 551. Este seu segundo matrimonio tamén tiña un significado político, pois Xermano, nomeado por Xustiniano comandante militar supremo de Italia, estaba a preparar un exército para invadir Italia en mans dos ostrogodos antes de se produci-la guerra gótica. Ao casar con Matasunta, converteuse nun posible pretendente ao trono dos ostrogodos, uníndose a través da súa muller á liñaxe dos Amalos. Esperaba poder inducir aos godos á paz: tiveron un fillo, tamén chamado Xermano, pero o seu esposo morreu no 551 e desbaratouse a idea dunha unión dinástica de Bizancio con Italia.

Sábese pouco, con certeza, sobre o seu fillo, aínda que hai autores que o identifican co patricio Xermanus, un senador importante no reinado do emperador Mauricio (que reinou do 582 ao 602), e cuxa filla casou con Teodosio, o fillo máis vello de Mauricio. Outros autores, como Michael Whitby, identifícano con outro Xermanus, xenro de Tiberio II Constantino e Ino Anastasia.

A fonte principal para a vida de Matasunta foi Xordanes que se refire a ela, na súa obra *Gética,* nos seguintes termos:

> 
> 
> Eutarico casou con Amalasunta e tivo dous fillos: Atalarico e Matasunta. Atalarico morreu sendo neno e Matasunta casou con vitixe, mais non tiveron fillos. O matrimonio foi capturado por Belisario e enviado a Constantinopla, onde vitixes morreu de causas naturais. Xermano (sobrió de xustiniano) tomouna por esposa e xuntos tiveron un fillo, tamén chamado Xermano. Á morte do seu marido, decidiu permanecer viúva.
> 
>

Nas artes
---------

Matasunta foi un dos personaxes principais da novela ucrónica de ciencia ficción *De peur que les ténèbres* de Lyon Sprague de Camp en 1939.

Tamén é un dos personaxes da película de aventuras *For the Conquest of Rome I* (1968) de Robert Siodmak. O personaxe está encarnado pola actriz sueca Harriet Andersson .

Notas
-----

1. ↑  Martindale & Morris (1980)
2. 1 2 3 4  Wolfram, Herwig (2008). "Matasunta". *Trecani - Dizionario Biografico degli Italiani* (en italiano). Consultado o 11-1-2020.
3. ↑  *Procopius*, Vol. II, *De Bello Gothico* I.11, p. 61.
4. ↑  Chastagnol (1996)
5. ↑  Bagnell Bury (1958), p. 254.
6. ↑  Martindale & Jones & Morris (1992), pp. 528, 531–532
7. ↑  Martindale & Morris (1980), pp. 505–506
8. ↑  Whitby (1988), p. 77
9. ↑  "JORDANES. THE ORIGIN AND DEEDS OF THE GOTHS. Capítulo XIV". *people.ucalgary.ca* (en inglés). (traducido por Charles C. Mierow). Consultado o 11-1-2020.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Matasunta*** |

### Bibliografía

* Bagnell Bury, John (1958). *History of the Later Roman Empire: From the Death of Theodosius I to the Death of Justinian* (en inglés) **II**. Nova York: Dover Publications Incorporated.
* Chastagnol, André (1996). *La fin du monde antique* (en francés). París: Nouvelles Editions Latines. ISBN 9782723305266.
* Le Beau, Charles (1827). *Histoire du Bas-Empire* (en francés) **VIII**. París: Imprimerie de Firmin Didot.
* Martindale, John R.; Morris, John (1980). *The Prosopography of the Later Roman Empire - Volume II, AD 395–527* (en inglés). Cambridge / Nova York: Cambridge University Press. ISBN 978-0521201599.
* Martindale, John R.; A. H. M, Jones; Morris, John (1992). *The Prosopography of the Later Roman Empire - Volume III, AD 527–641* (en inglés). Cambridge / Nova York: Cambridge University Press. ISBN 0-521-20160-8.
* Whitby, Michael (1988). *The Emperor Maurice and his historian: Theophylact Simocatta on Persian and Balkan warfare* (en inglés). Oxford: Oxford University Press. ISBN 0-19-822945-3.

|  |  |
| --- | --- |
| Control de autoridades | 
* Wd: Q467123
* WorldCat
* VIAF: 69843666
* CERL: cnp00577313
* DBI: ID
* DeutscheBio: 123757703
* GND: 123757703

 |